Aalborg Håndbold forlænger aftalen med 23-årige Magnus Saugstrup, og det betyder, at stregspilleren fra Aalborg har kontrakt frem til sommeren 2021. - Jeg glæder mig over, at jeg fortsat skal repræsentere Aalborg Håndbold. Jeg nyder tilværelsen i klubben og ser frem til at fortsætte min udvikling, siger Magnus Saugstrup. Den 23-årige stregspiller har spillet 177 førsteholdskampe og har repræsenteret diverse ungdomslandshold. Han er også noteret for seks A-landskampe. Frem til 2021 kan man altså se endnu mere til Magnus Saugstrup - noget der glæder Aalborg Håndbolds direktør. - Magnus har de seneste sæsoner fortsat sin flotte udvikling og lagt flere lag på sit spil. Vi er derfor stolte over at beholde en af vores egne knægte, der har taget skridtet og er blevet en komplet spiller med en vigtig rolle i Aalborg Håndbold, siger direktør Jan Larsen.

Referat:
Magnus Saugstrup bliver hos Aalborg Håndbold frem til sommeren 2021.